M. A. SALHI seg wayen i d-yejmeɛ d tasuqqilt ɣer yimaẓrayen ibaṛṛaniyen ɣef tsiwelt: d abrid i iḍeffer umsawal akken ad d-yeḥku ineḍruyen n taḥkayt. Yezmer umsawal (netta di tilawt d tamsalt yeqqnen ɣer lebɣi n umaru imi ay-agi d tamsalt n ufran n uɣanib) ad d-yeḥku (ad d-isawal) ineḍruyen akken mseḍfaren di taḥkayt, yezmer diɣen ad yessizwer ineḍruyen ɣef wiyaḍ. Yezmer ad yessifses tasiwelt neɣ ad tt-yerr d taẓayant. Ad tifsus tsiwelt mi ara ttemseḍfaren yineḍruyen wa deffir wayeḍ ur yelli d acu i ten-id-ḥebbsen. Ma ulac aṭas n uglam, ulac aṭas n yiwenniten, d waṭas n yidiwenniyen gar yiwudam, ad tili tsiwelt fessuset.